text: Strande bliver til badepunkter
  02 april 2018 kl. 11.43
  Fire strande i Varde skal til sommer være med til at teste Friluftsrådets nye mærkning af badesteder.
  
  Til sommer kan strandgæster i Varde, Odense og Helsingør kommuner vælge at besøge badesteder, der har opnået Friluftsrådets nye nordiske kystmærke, Badepunkt, som symbol på rent badevand og særlige natur- og friluftsoplevelser.
  De tre kommuner har nemlig meldt sig til at være med i udviklingen af den nye kystmærkning, og afprøve kriterier og gøre sig erfaringer i en pilotfase i sommersæsonen 2018. Herefter vil den nye mærkning til badesteder blive et tilbud til alle kommuner.
  Badepunkt markerer, at der ud over rent badevand og sikkerhed kan findes særlige natur- og friluftsoplevelser ved vandet. Badepunkt er en nordisk mærkning af strande og badesteder.
  Friluftsrådet er gået sammen med organisationer i Norge og Sverige om at udvikle en mærkningsordning, der skal supplere det velkendte Blå Flag. Med en ny nordisk kystmærkning vil Friluftsrådet sætte fokus på de badesteder med særlige natur- og friluftsoplevelser, som man kan finde i de nordiske lande. Alle tre lande har en unik kystnatur med stor variation og et relativt uspoleret landskab med fri adgang - men også en kort badesæson.
  Alternativ til Blå Flag
  - Vi vil gerne sætte fokus på rent badevand og badesikkerhed sammen med naturoplevelser og fremhæve de natur- og friluftsoplevelser, man kan finde, hvis man ikke er til strande med mange faciliteter. Det tror vi, mange kommuner og badegæster vil synes, er attraktivt som et supplement til Blå Flag, der lægger mere vægt på service og faciliteter" siger Jan Ejlsted, direktør i Friluftsrådet. 
  I den nye kystmærkning er der kriterier kommunerne skal leve op til, så strandgæster kan finde samme niveau af rent badevand og renholdelse af strandene, som badegæster kender det fra Blå Flag.
  Disse strande er nye Badepunkter
  Houstrup Strand       Børsmose Strand       Vejers Strand       Høje Knolde Strand
  
  